Luister: Kurt Darren vier massiewe mylpaal | Maroela Media
Luister: Kurt Darren vier massiewe mylpaal
Martin Bester van Jacaranda FM vier saam met Kurt Darren sy groot mylpaal. (Foto: Facebook/Kurt Darren)
Kurt Darren is al vir 26 jaar een van die land se grootste kunstenaars en sy jongste mylpaal is 'n bewys van sy aanhangers se stoere ondersteuning.
Darren se jongste uitreiking, "Blok party", het gesorg vir sy jongste prestasie: Sy musiek is 120 miljoen keer gestroom op digitale platforms soos Spotify, Deezer, Apple Music en YouTube.
"Die terugvoer wat ek oor 'Blok party' kry, is ongelooflik," vertel hy in Maroela Media se ateljee. Dié liedjie is sowat 'n week gelede uitgereik en het reeds al wat 'n treffersparade gehaal. Dit het ook sy stromingsyfers tot 120 miljoen opgestoot.
"My musiek het ongelooflike ondersteuning ontvang deur die jare vandat stromingsdienste bestaan. Nadat CD's verdwyn het, is die stromingsplatforms al wat ons as kunstenaars het en ek is dankbaar vir almal wat my musiek luister en aflaai."
Ná 26 jaar is dit duidelik dat nie hy of sy aanhangers moeg is vir 'n egte Kurt Darren-treffer nie. "Ek wil altyd relevant bly en is nog glad nie naby daaraan om te sê ek is moeg hiervoor nie. Ek skryf nog elke week iets; ek skryf in my drome en word wakker en sing in my foon in. Ek dink as die inspirasie opdroog, sal ek dink dis tyd, maar nie nou nie.
"Die lekker ding van stroming, is dat jy nie hoef te wag vir 'n volledige album voordat jy musiek kan uitbring nie. Soos wat ek 'n liedjie uitdink kan ek dit opneem en uitreik."
"Blok party" het 'n retro wave-klank en herinner aan die sintetiese klank van groepe uit die tagtigs soos Erasure en Alphaville.
"Ons wou dit steeds 'n moderne geur gee en ek dink ons het daarin geslaag. Mense vra my wanneer hou ek op met hierdie oorwurms, maar ek wil net aanhou om liedjies te skryf wat vreugde in mense se lewens bring."
"Blok party" is op alle digitale platforms beskikbaar.
Luister bo-aan die berig na die volledige onderhoud in die Maroela Media-ateljee.
Kurt Darren luister
Kanye West wil sy naam verander
Baba op Nirvana-albumomslag eis vergoeding ná 30 jaar
'Lekker' liedjie vol ritme en saamdans.
Ou nuus verby rakleeftyd.
Nou nie juis in my smaak nie, maar weereens 'n bewys van wie & watter mark segment nog steeds die septer swaai as dit kom by ondersteuning van SA kunstenaars. Hulle EIE mense…..